Урысейпсо зэпеуэм щытокIуэ
«НИКА» къэралпсо егъэджэныгъэ порта-лым къыхилъхьа «ФIыуэ слъагъу си къалэ» урысейпсо зэпеуэм илъэс 13 хъу ныбжьыщIэхэм хухаха «Хьэршым теухуа таурыхъхэр» лIэужьыгъуэм кърикIуахэр къапщытэжащ. Абы пашэ щыхъуа сабии 100-м ящыщ зыщ ди республикэм щыщ еджакIуэ, илъэс 12 хъу Аслъэн Салим.
Бахъсэн районым хыхьэ Кременчуг-Константиновскэ къуажэм и курыт еджапIэм щIэсщ зэпеуэм къыхэжаныкIа Аслъэн Алим. Зэхьэзэхуэм абы иригъэхьащ Гагарин Юрий триухуа усэр.
«ФIыуэ слъагъу си къалэ» зэхьэзэхуэр ящыщ зыщ «Россия — страна возможностей» президент платформэм и проектхэм. Ар ягъэзащIэ «Социальные лифты для каждого» федеральнэ проектым и «Егъэджэныгъэ» лъэпкъ проектым хыхьэу. БлэкIа илъэсхэм абы я зэфIэкI щеплъыжащ илъэс 14-м щыщIэдзауэ илъэс 35-рэ зи ныбжьхэр, я щIыналъэм и социально-экономикэ зыужьыныгъэм теухуа я лэжьыгъэхэр щыпхагъэкIыу. Ар IэмалыфIщ уи щIыналъэм и дахагъэр къэрал псом къебгъэцIыхунымкIэ.
Зэпеуэр къызэзыгъэпэщахэм мы гъэм ядэIэпыкъуащ «Роскосмос» IуэхущIапIэр.
Зэхьэзэхуэм ирагъэхьащ хьэршым теухуа я таурыхъхэр, сурэтхэр, мультфильмхэр.
Псори зэхэту УФ-м и щIыналъэ, хамэ къэрал 78-м къикIа лэжьыгъэу 10 622-рэ. КъызэгъэпэщакIуэхэм къабгъэдэкI саугъэтхэмкIэ текIуа ныбжьыщIэхэр ягъэлъэпIэнущ. КъищынэмыщIауэ, лэжьыгъэ нэхъыфI езыгъэхьа, илъэс 11 — 13 зи ныбжь сабийхэр ирагъэблэгъэнущ «Артек» дунейпсо сабий центрым щекIуэкIыну зэхыхьэм. Апхуэдэу лэжьыгъэ нэхъыфIхэр хагъэхьэнущ бжьыхьэм дунейм къытехьэну «100 сказок о космосе» къыдэкIыгъуэм, «НИКА» егъэджэныгъэ порталым и оценика.рф Iыхьэм.
ТЕКIУЖЬ Заретэ.
